ທ່ານ Biden ແລະ ປ. ຢູເຄຣນ ຮຽກຮ້ອງໃຫ້ ຍຸຕິການຂັດແຍ້ງ ກັບກຳລັງ ນິຍົມຣັດເຊຍ 
ຖະແຫຼງການ ຂອງທຳນຽບຂາວແຈ້ງວ່າ ຜູ້ຳທັງສອງ ໄດ້ໂອ້ລົມກັນ ທາງໂທລະສັບ ໂດຍສະແດງ ຄວາມເປັນຫ່ວງ ກ່ຽວກັບລະດັບ ໃນການລະເມີີດຢຸດຍິງ.
ຮອງປະທານາທິບໍດີສະຫະລັດ ທ່ານ Joe Biden ແລະປະທານາທິບໍດີຢູເຄຣນ ທ່ານ Petro Poroshenko ຮຽກຮ້ອງໃນວັນສຸກວານນີ້ ໃຫ້ມີການເອົາມາດຕະການ ແກ້ໄຂ ບັນຫາຂັດແຍ້ງ ກັບພວກແບ່ງແຍກດິນແດນນິຍົມຣັດເຊຍໃນພາກຕາເວັນອອກຂອງຢູເຄຣນ ຖະແຫຼງການຂອງທຳນຽບຂາວກ່າວວ່າ “ທ່ານ Biden ແລະທ່ານ Poroshenko ໄດ້ໂອ້ລົມກັນທາງໂທລະສັບ ແລະໄດ້ສະແດງຄວາມວິຕົກກັງວົນຢ່າງເລິກເຊິ່ງ ກ່ຽວກັບການສູ້ລົບກັນທີ່ເພີ້ມທະວີຂຶ້ນ ຢູ່ໃນພາກຕາເວັນອອກຂອງຢູເຄຣນ ບ່ອນທີ່ການລະເມີດຢຸດຍິງໂດຍກຳລັງປະສົມແບ່ງແຍກດິນແດນທີ່ນິຍົມຣັດເຊຍແມ່ນຢູ່ໃນລະດັບທີ່ີຮ້າຍແຮງສຸດນັບແຕ່ປີ 2015 ເປັນຕົ້ນມາ ຊຶ່ງມັກຈະໃຊ້ອາວຸດໜັກນັ້ນ ” ທຳນຽບຂາວກ່າວວ່າ ທ່ານ Biden ແຈ້ງໃຫ້ຊາບວ່າສະຫະລັດໄດ້ສົ່ງຄຳເຕືອນໄປໃຫ້ຣັດເຊຍແລ້ວ ໂດຍເວົ້າວ່າໂລກພວມຈັບຕາເບິ່ງ ແລະກ່າວຢ້ຳເຖິງຄວາມຈຳເປັນ ເພື່ອຫລຸດ ຜ່ອນສະຖານະການທີ່ເຄັ່ງຕຶງລົງ ຖະແຫຼງການກ່າວຕື່ມວ່າ ຮອງປະທານາທິບໍດີສະຫະ ລັດຍັງໄດ້ຮຽກຮ້ອງໃຫ້ຢູເຄຣນໃຊ້ຄວາມຢັບຢັ້ງ ທ່ານ Biden ແລະທ່ານ Poroshen ຍັງໄດ້ເນັ້ນຢ້ຳເຖິງຄວາມຈຳເປັນໃນການເອົາມາດຕະການແກ້ໄຂທາງດ້ານການເມືອງແລະດ້ານການທູດຕໍ່ບັນຫາຂັດແຍ້ງດ້ວຍການຈັດຕັ້ງ ປະຕິບັດຢ່າງຄົບຖ້ວນຂໍ້ຕົກລົງນະຄອນມິງສ໌ໂດຍທຸກພັກຝ່າຍ ເຈົ້າໜ້າທີ່ຢູເຄຣນກ່າວວ່າ ໃນວັນພະຫັດວານນີ້ ພວກແບ່ງແຍກດິນແດນນິຍົມຣັດເຊຍໄດ້ຍິງໂຈມຕີດ້ວຍປືນຄົກຫຼາຍກວ່າ 500 ລູກແລະປືນໃຫຍ່ອີກ 300 ລູກໃສ່ທີ່ໝັ້ນຂອງທະຫານຢູເຄຣນໃນພາກຕາເວັນອອກຂອງປະເທດທີ່ເຮັດໃຫ້ທະຫານຢູເຄຣນຢ່າງນ້ອຍ 3 ຄົນເສຍຊີວິດແລະ 6 ຄົນບາດເຈັບ ທ່ານ Poroshen ເຕືອນໃນວັນພະຫັດວານນີ້ວ່າ ປະເທດຂອງທ່ານບໍ່ໄດ້ປະຕິເສດເຖິງຄວາມເປັນໄປໄດ້ ກ່ຽວກັບການປະກາດກົດໄອຍະການເສິກຫຼືການລະດົມກຳລັງທາງທະ ຫານເທື່ອໃໝ່ ຖ້າການສູ້ລົບຫາກຍັງດຳເນີນຢູ່ຕໍ່ມາ ເມື່ອບໍ່ດົນມານີ້ ຣັດເຊຍໄດ້ກ່າວຫາກອງທັບແລະໜ່ວຍສືບລັບຢູເຄຣນວ່າ ວາງແຜນໂຈມຕີຕໍ່ເຂດໄຄຣເມຍທີ່ຣັດເຊຍໄດ້ປະກາດຮວມເຂົ້າເປັນດິນແດນສ່ວນນຶ່ງຂອງຕົນນັ້ນ ເຈົ້າໜ້າທີ່ຢູເຄຣນໄດ້ປະຕິເສດຕໍ່ຂໍ້ກ່າວຫາດັ່ງກ່າວ ໂດຍເວົ້າວ່າ ວັງເຄຣັມລິນມີທ່າທາງວ່າຈະໃຊ້ເລື້ອງນີ້ເປັນຂໍ້ອ້າງ ເພື່ອເຮັດໃຫ້ສະຖານະການເຄັ່ງຕຶງຕື່ມຂຶ້ນ ຢູ່ໃນບັນຫາຂັດແຍ້ງທີ່ດຳເນີນມາເປັນເວລາສອງປີ ໃນພາກຕາເວັນອອກຂອງຢູເຄຣນ